FI Euroopan unionin virallinen lehti CE 88/341

(2004/C 88 E/0347)

KIRJALLINEN KYSYMYS E-1182/03

esittäjä(t): Marco Pannella (NI), Emma Bonino (NI), Marco Cappato (NI), Gianfranco Dell'Alba (NI) ja Benedetto Della Vedova (NI) komissiolle

(1. huhtikuuta 2003)

Aihe: Vietnamin viranomaisten mielivaltaisesti pidättämät ja kiduttamat kristityn vuoristokansan jäsenet (deg arit)

Montagnard Foundation ja Radio Australia ABC ilmoittivat 15. maaliskuuta 2003, että 24. helmikuuta 2003 noin kello seitsemältä turvallisuuspalvelun poliisit olivat pidättäneet Buon Cuor Knian kylässä (Buon Donin piirikunnassa, Dak Lacin maakunnassa) seuraavat kristityn vuoristokansan jäsenet (degarit), jotka ovat ylikansallisen radikaalipuolueen jäseniä: Y-Phan Buon Krong (s. 1950), Y-Be Nie (s. 1945), Y-Pen Buon Ya (s. 1970), Y-Glen Buon Krong (s. 1976) ja Y-Gun Hwing (s. 1974). Nämä henkilöt on pidätetty, koska heidän epäillään tukevan Montagnard Foundationia, olevan kristittyjä ja keräävän sellaisten degarien nimiä, jotka haluavat liittyä kansalaisjärjestöön, jolla on neuvoa-antava asema Yhdistyneissä Kansakunnissa (ylikansallinen radikaalipuolue) ja joka vaatii rauhanomaisin keinoin ihmisoikeuksien kunnioittamista kaikkialla maailmassa. Pidätetyille laitettiin käsiraudat ja heitä hakattiin rajusti kepeillä ja kivillä heidän perheenjäsentensä edessä, kunnes he menivät tajuttomiksi. Turvallisuuspalvelun poliisit hakkasivat erityisesti Y-Phan Buon Krongia ja Y-Glen Buon Krongia polviin suurella kivellä. Seuraavaksi pidätetyt kuljetettiin Buon Donin piirikunnan vankilaan. Siellä heitä kiduttivat Vietnamin turvallisuuspalvelun poliisit Nguyen Truong That ja Pham Huu Nhat, jotka Hanoin hallitus on lähettänyt Vietnamin keskusylängölle.

Voiko komissio ilmoittaa edellä esitettyjen seikkojen johdosta,

1. mihin toimiin se aikoo ryhtyä sen varmistamiseksi, että edellä mainituista, kristittyyn vuoristokansaan kohdistuneista raakuuksista vastuussa olevat henkilöt joutuvat oikeuden eteen ja että väkivallan uhrit vapautetaan välittömästi;

2. mitä mieltä se on siitä, että Vietnamin hallitus pitää rikollisena toimintana sellaiseen kansalaisjärjestöön liittymistä, jolla on neuvoa-antava asema Yhdistyneiden Kansakuntien talous- ja sosiaalineuvostossa (kuten esimerkiksi ylikansallinen radikaalipuolue) ja joka edistää rauhanomaisin keinoin kansainvälisen oikeuden noudattamista ihmisoikeusasioissa;

3. katsooko komissio, että Vietnamin viranomaisten toiminta sopii yhteen Vietnamin hallituksen kanssa tehtyjen yhteistyösopimusten kanssa ottaen huomioon, että hallitus määrää toistuvasti turvalli-suusjoukkojaan vangitsemaan, pahoinpitelemään ja kiduttamaan kristityn vuoristokansan jäseniä, jotka yrittävät käyttää perusoikeuksiaan eli uskonnon-, mielipiteen- ja kokoontumisvapautta, jotka sisältyvät Vietnamin ratifioimaan, poliittisia oikeuksia ja kansalaisoikeuksia koskevaan kansainväliseen sopimukseen?

Christopher Pattenin komission puolesta antama

yhteinen vastaus

kirjallisiin kysymyksiin E-1180/03, E-1181/03 ja E-1182/03

(13. toukokuuta 2003)

Komissio ja sen Vietnamissa edustettuna olevat jäsenvaltiot seuraavat tiiviisti Vietnamin ihmisoikeustilanteen kehittymistä. Seuranta koskee myös yksittäisiä huolenaiheita ja kysymyksiä, jotka liittyvät etnisten vähemmistöjen oikeuksiin sekä uskonnon- ja mielipiteenvapauteen. Tämä on osa unionin politiikkaa, jolla rohkaistaan ja tuetaan Vietnamin hallituksen jatkuvaa sitoutumista edistykseen ihmisoikeuksien alalla. Komissio käy jäsenvaltioiden ohella myös säännöllistä vuoropuhelua ihmisoikeuskysymyksistä Vietnamin hallituksen kanssa ja osallistuu kaikkiin asiaa koskeviin Vietnamin hallitukselle esitettyihin vetoomuksiin. Arvoisien parlamentin jäsenten kysymyksissään mainitsemiin väitettyihin yksittäisiin ihmisoikeuksien rikkomistapauksiin ei ole vielä onnistuttu saamaan riippumatonta vahvistusta.

Jäsenvaltiot jäsenten ominaisuudessa ja komissio tarkkailijana tukevat lisäksi täysin YK:n ihmisoikeusasiain päävaltuutetun työtä ja tekevät aktiivisesti yhteistyötä YK:n ihmisoikeuskomission kanssa. Komissio on YK:n ihmisoikeuskomission tavoin huolissaan ja samaa mieltä tämän päätelmistä, jotka koskevat Vietnamin allekirjoittaman kansalaisoikeuksia ja poliittisia oikeuksia koskevan kansainvälisen yleissopimuksen täytäntöönpanoa. Erityisesti tämä koskee komitean huomautuksia, jotka liittyvät alkuperäiskansojen muodostamien yhteisöjen jäsenten oikeuksien kunnioittamiseen, sananvapauteen tiedotusvälineissä ja oikeuteen rekisteröidä poliittisia puolueita ja osallistua vapaasti niiden toimintaan.

Komissio ja jäsenvaltiot ovat toistuvasti kehottaneet Vietnamin hallitusta vahvistamaan poliittisen vapauden ja uskonnonvapauden periaatteiden kunnioittamista sekä vahvistamaan edelleen taloudellista ja yhteiskunnallista vapautta. Ne uudistivat tämän toivomuksensa yhteisessä julistuksessa, joka annettiin Hanoissa joulukuussa 2002 pidetyn neuvoa-antavan ryhmän kokouksen yhteydessä.

Komission ja Vietnamin yhteistyösopimuksen 1 artiklassa oleva maininta ihmisoikeuksien kunnioittamisesta muodostaa kehyksen, joka mahdollistaa komissiolle ihmisoikeuksia koskevan vuoropuhelun Vietnamin hallituksen kanssa esimerkiksi sekakomitean kokousten yhteydessä.

Komissio jatkaa yhdessä jäsenvaltioiden kanssa Vietnamin ihmisoikeustilanteen seuraamista tiiviisti, mukaan lukien arvoisien parlamentin jäsenten mainitsemat tapaukset, ja ottaa Vietnamin hallituksen kanssa esille erityiskysymyksiä sekä ryhtyy tarvittaviin toimenpiteisiin.